**Obilježen Europski dan jezika**

Dana 30. rujna 2016. godine u Osnovnoj školi Sveta Nedelja, na radost učitelja, učenika i njihovih roditelja, obilježen je Europski dan jezika.

Europski dan jezika obilježava se svake godine od 26. rujna 2001. godine u organizaciji Europske komisije.

Profesori i učitelji hrvatskoga, engleskoga i njemačkoga jezika različitim aktivnostima su obilježili ovaj veliki dan kako bi predstavili jezičnu i kulturnu raznolikost te učenike – ali i one starije životne dobi – motivirali i potaknuli na važnost poznavanja materinjeg i usvajanja stranih jezika. Rješavajući kvizove i zadatke na hrvatskom, engleskom i njemačkom jeziku učenici su prikupljali bodove i dobili priznanje o sudjelovanju povodom dana koji slavi jezičnu raznolikost Europe – kontinenta s više od 200 europskih jezika.

Učenici su provjerili svoje znanje i podignuli razinu svijesti o učenju jezika uz kvizove znanja, igru *scrabble*, *memory,* domino, sastavljanje rangrama, sastavljanje jednostavnog, savršenog i heterokonsonantnog pangrama te brojne druge igre. Imali su mogućnost naučiti osnove znakovnoga jezika, objašnjavali su značenje frazema i odigrali kviz o poznavanju kulturnih znamenitosti Engleske i Irske. Učionice su ukrašavali plakati na engleskom jeziku o kulturnoj baštini, poznatim ličnostima i geografskom smještaju Hrvatske, plakat o povijesti engleskoga jezika i plakat o znamenitostima New Yorka. Radionice njemačkoga jezika predstavile su i rječnike njemačkoga jezika, uvijek popularne turističke vodiče i promotivne materijale izvrsne knjižnice Goethe Instituta, uz bogat izbor kvizova znanja.

U sklopu radionice hrvatskoga jezika učenici su izradili plakate s najčešćim pravopisnim jezičnim pogreškama i predstavili bogatstvo materinjeg jezika plakatom o hrvatskim narječjima. Velik broj učeničkih sastavaka na temu *Zašto učimo jezike* nama, učiteljima, i roditeljima također je jedan od pokazatelja koliko je djeci važno učenje jezika.

Ono što nas je najviše razveselilo je spoznaja kako mnogobrojni učenici uz engleski i njemački jezik, koje uče u školi, žele usvojiti još neki strani jezik. Jer, doista, „koliko jezika govoriš, toliko vrijediš“.

Zahvaljujemo učenicima i roditeljima, učiteljima i profesorima što smo zajedničkim radom realizirali i obilježili Europski dan jezika.

*Petra Birman, prof.*